**Ekonomikas ministrijas**

**būtiskākās plānotās aktivitātes 2022. gadā**

Ekonomikas ministrija kā būtiskāko darbības prioritāti **ekonomiskās izaugsmes sekmēšanai 2022. gadā** izvirzījusi jauno Eiropas **Atveseļošanas fonda un ES struktūrfondu atbalsta programmu izstrādi un īstenošanas uzsākšanu. Atbalsta** programmu kopējais apjoms ir vairāk kā 1,6 miljardi EUR, kur uzņēmējiem būs pieejams atbalsts gan ekonomikas transformācijas, produktivitātes un digitalizācijas, gan mājokļu pieejamības veicināšanai un nevienlīdzības mazināšanai, t.sk. īres un sociālo mājokļu pieejamībai, kā arī energoefektivitātes un atjaunojamo energoresursu veicināšanai daudzdzīvokļu mājās, privātmājās, uzņēmumos, valsts ēkās, centralizētās un lokālās siltumapgādes uzņēmumos.

Tāpat 2022. gadā plānots aktualizēt **Uzņēmējdarbības vides pilnveidošanas pasākumu plānu**, izstrādājot arī jaunus priekšlikumus uzņēmējdarbības vides pilnveidošanai, kā arī izstrādāt **Jaunuzņēmumu ekosistēmas stratēģiju**.

**Uzņēmējdarbības digitalizācijas** jomā 2022. gadā plānots uzsākt digitālās transformācijas atbalsta darbības, lai ieviestu uzņēmumos mūsdienu tehnoloģiju, datos balstītos lēmumus un mainītu domāšanas veidu. Tāpat tiks nodrošināts finansējums pētniecībai jaunu produktu, pakalpojumu  un tehnoloģiju izstrādē, kā arī strādāsim, lai pēc iespējas ātrāk piešķirtu finansējumu Kompetences centriem.

Savukārt tūrisma nozares darbības sekmēšanai plānots izstrādāt tūrisma attīstības plānu, lai veicinātu ilgtspējīgu Latvijas tūrisma attīstību, palielinot tūrisma produktu konkurētspēju ārvalstu tirgos.

**Inovāciju fonda**jeb Nozaru pētījumu programmas iniciatīvas ietvaros tiks uzsākta valsts ilgtermiņa misiju orientētas pētījumu programmas īstenošana jaunu produktu radīšanai un sabiedrībai būtisku izaicinājumu risināšanai. Turpmāko triju gadu laikā šai programmai pieejams valsts budžeta finansējums 4 miljonu EUR apmērā, kuru ietvaros tiks īstenoti projekti, atbilstoši divām Latvijā apstiprinātajām Viedās specializācijas stratēģijas jomām – biomedicīna, medicīnas tehnoloģijas, farmācija; kā arī fotonika un viedie materiāli, tehnoloģijas un inženiersistēmas.

Lai paaugstinātu izpratni par **inovācijas publisko iepirkumu**, tā potenciālu un sniegtajām iespējām, kā arī veicinātu inovācijas publiskā iepirkuma procedūru plašāku izmantošanu, Interreg Europe projekta “Valsts iestāžu kā inovāciju pieprasītāju lomas stiprināšana, izmantojot publisko iepirkumu”  ietvaros sadarbībā ar Iepirkumu uzraudzības biroju tiks izstrādāts tiešsaistes mācību kurss par inovāciju iepirkumu, kā arī sadarbībā ar Somijas Baltijas institūtu plānots organizēt kopīgus informatīvos seminārus par inovāciju iepirkumu.

Tāpat 2022. gadā tiks turpināts darbs pie **Inovatīvas uzņēmējdarbības un prioritāro investīciju atbalsta likuma** izstrādes, radot pastāvīgu regulējumu prioritāro investīciju projektu apkalpošanai jeb “zaļajam koridoram”, kā arī radot tiesisko ietvaru inovāciju zonu jeb pilotteritoriju un “regulējuma smilškastu” izveides kārtības izstrādei.

Plānots arī uzsākt jauna **inovāciju institucionālās pārvaldības** un **Viedās specializācijas stratēģijas** (RIS3) **pārvaldības** modeļa īstenošana, kas paredz ciešāku sadarbības veidošanu starp inovāciju trīskāršās spirāles partneriem (uzņēmumi, zinātnes un pētniecības sektora pārstāvji un valsts pārvalde), šim nolūkam katrā RIS3 jomā veidojot inovāciju ekosistēmu vērtību ķēdes, kuras uzraudzīs LIAA koordinētas katras RIS3 jomas vadības grupas. RIS3 vadības grupu uzdevums būs izstrādāt ikgadējās un vidēja termiņa stratēģijas, identificēt inovāciju un pētniecības vidi kavējošos šķēršļus. Tāpat plānots inovāciju un pētniecības/ zinātnes politikas tuvināšanai un ciešākas sadarbības veidošanai, t.sk. RIS3 uzraudzības jomā, izveidot padomi, kurā darbosies ekonomikas un izglītības un zinātnes ministri, kā arī Latvijas Investīciju un attīstības un Latvijas Zinātnes padomes direktori. Plānots arī pārskatīt premjerministra vadībā esošās Latvijas Pētniecības un inovāciju stratēģiskās padomes funkcijas, lai nodrošinātu, ka padome lemj tikai par stratēģiski izšķirošiem pētniecības un attīstības (P&A), kā arī inovāciju politikas jautājumiem.

**Latvijas privātā sektora ieguldījumu P&A pilnīgākai atspoguļošanai statistikas datos** plānoti informatīvie pasākumi, attīstot uzņēmumu izpratni par sniedzamajiem datiem un nepieciešamību tos pilnvērtīgi norādīt. Attiecībā uz datu avotu paplašināšanu un datu iegūšanu 2022. gadā iecerēti pasākumi par informācijas iegūšanu no pētniecības organizācijām par to sadarbības partneriem, kas ir pasūtījuši un īstenojuši P&A darbības sadarbībā ar pētniecības sektoru, uzņēmumu ieguldījumu datu iegūšanu līdz ar Eiropas Savienības (ES) fondu līdzfinansēto projektu maksājumu pieprasījumiem, kā arī visaptveroša pētījuma veikšana par uzņēmumu P&A statistikas datu iegūšanas procesu no uzņēmuma un CSP skatupunkta.

Tāpat plānots turpināt darbu pie **Latvijas kosmosa nozares** stiprināšanas un internacionalizācijas, attīstot Latvijas kosmosa nozares ekosistēmu un definējot Latvijas kosmosa nozares vienotu pozicionēšanas virzienu, kas ne tikai piedāvās būtisku atbalstu Latvijas uzņēmumu starptautiskai sadarbībai, bet arī veicinās tehnoloģiju pārnesi. Sadarbībā ar Izglītības un zinātnes ministriju plānots īstenot papildu iniciatīvas, lai risinātu gan Latvijas, gan starptautiskā līmeņa kosmosa nozares izaicinājumus, proaktīvi iesaistot topošos Latvijas augstskolu absolventus kosmosa nozarē (gan pētījumu tēmu izvēles, gan karjeras atbalsta iespēju ziņā), attīstot starpuniversitāšu kursu par uzņēmējdarbību kosmosa un citās augsto tehnoloģiju nozarēs, kā arī organizējot informēšanas un tīklošanas pasākumus. Turklāt plānots pastiprināt Latvijas sadarbību ar pasaules kosmosa nozares vadošajām organizācijām un iestādēm.

2022. gadā turpināsies Latvijas dalība starptiskajā izstādē “**EXPO 2020 Dubai”,** īstenojot virkni pasākumus abu valstu ekonomiskās sadarbības paplašināšanai, kā ārī strādājot pie Dubaijas valdnieka vizītes uz Latviju organizēšanas. Vienlaikus, Ministru kabineta atbalstoša lēmuma gadījumā Ekonomikas ministrija sadarbībā ar Latvijas Investīciju un attīstības aģentūru uzsāks gatavošanos Latvijas dalības nodrošināšanai starptautiskajā izstādē **“EXPO 2025 Osaka”**, kuras tēma ir nākotnes sabiedrības veidošana mūsu dzīvei, atspoguļojot cilvēka dzīvi pārveidojošo tehnoloģiju iespējas. Japānas publiskais un uzņēmējdarbības sektori ir ļoti maz digitalizēti, līdz ar to tas paver iespējas Latvijas IKT un tehnoloģiju uzņēmumiem, piemēram, tiem, kas piedāvā risinājumusdrošam darbam attālināti (t.sk. datu apstrādei attālināti, dokumentu elektroniskās aprites un parakstīšanas nodrošināšanai, tehnoloģijām izglītībā (EdTech), tele-medicīnā, cilvēkresursu attīstībai, kiberdrošībai, mākslīgam intelektam, lietu internetam (IoT), paplašinātai realitātei, viedo pilsētu risinājumiem).

**Patērētāju tiesību aizsardzības** stiprināšanai turpināsim darbu pie patērētāju kreditēšanas regulējuma pārskatīšanas – jaunās direktīvas projekts paredz modernizēt līdzšinējo regulējumu patērētāju kreditēšanas jomā, kā arī ieviest papildu prasības attiecībā uz parādu konsultēšanu, finanšu izglītošanu un kreditēšanas standartiem. Tāpat tiks turpināts darbs pie preču drošuma prasību pilnveides.

**Godīgas konkurences** veicināšanai turpināsies aktivitātes nolūkā ierobežot trešo valstu subsīdiju ieplūdi ES iekšējā tirgū, kas kropļo konkurenci. Sadarbībā ar iesaistītajām pusēm plānots sagatavot priekšlikumus centralizētas zaudējumu atlīdzināšanas kārtības (mehānisma) ieviešanai, `nosakot, kā publisko pasūtītāju vārdā varētu tikt atgūti no tirgus dalībniekiem konkurences tiesību pārkāpumu rezultātā radītie zaudējumi, lai nodrošinātu likumā noteikto valsts un pašvaldības tiesību un interešu aizsardzību.

**Iekšējā tirgus attīstībai** turpināsies darbs pie ES Standartizācijas stratēģijas izstrādes un ieviešanas uzsākšanas, lai veicinātu Eiropas globālo konkurētspēju. Šajā jomā plānots modernizēt un konsolidēt Eiropas standartizācijas sistēmu, lai tā labāk atbilstu ES galvenajām interesēm, politikas prioritātēm, pamatprincipiem un vērtībām; izstrādāt stratēģiskāku un koordinētāku pieeju starptautisko standartu noteikšanai ES stratēģisko interešu jomās; veicināt standartizācijas pasākumu īstenošanu, tostarp pētniecības un inovācijas jomās; kā arī stiprināt ar standartiem saistītās prasmes un zināšanas gan valsts, gan privātajā sektorā.

**ES Digitālā tirgus** jomā 2022. gadā ministrija turpinās darbu pie konkurētspējīga un godīga tirgus izveides digitālajā sektorā, kas ietver virkni pienākumu un aizliegumu lielajām tiešsaistes platformā, (Google, Amazon, Facebook, Microsoft) ar mērķi nodrošināt godīgu tirgu un konkurenci personām, kas vēlas pārdot preces un pakalpojumus internetā. Tāpat turpināsies aktivitātes drošas, paredzamas un uzticamas digitālās vides izveidesvisiem starpniecības pakalpojumu sniedzējiem digitālajā sektorā, lai mazinātu nelikumīga satura izplatību internetā.

**ES** **Vienotā tirgus attīstībai** 2022. gada sākumā Eiropas Komisija plāno publicēt un ar dalībvalstīm apspriest politikas iniciatīvu par Vienotā tirgus ārkārtas instrumentu (SMEI), lai sniegtu strukturālu risinājumu un izveidotu mehānismu, ar kura palīdzību varētu novērst kritisko preču un pakalpojumu trūkumu, panākt piegādes ķēžu noturību un risināt personu brīvu pārvietošanos iespējamo nākotnes krīžu kontekstā. Šis instruments nodrošinās labāku informācijas apmaiņu, koordināciju un solidaritāti, kad dalībvalstis pieņem ar krīzi saistītus pasākumus nacionālā līmenī.

Lai nodrošinātu, ka tirgū nonāk vairāk energoefektīvu ražojumu, vienlaikus mudinot patērētājus iegādāties energoefektīvākus ražojumus, plānota Latvijas uzņēmēju un patērētāju interešu aizstāvība attiecībā uz gaidāmo Eiropas Komisijas politikas iniciatīvu par ekodizaina un energomarķēšanas darba plānu.

**Ārējo ekonomisko attiecību** jomā plānotas aktivitātes sadarbības paplašināšanai ar ES valstīm (īpaši ar Franciju, Nīderlandi, Igauniju), Japānu, ASV, Kanādu, AAE, Saūda Arābiju, Ukrainu, Centrālāzijas valstīm (Azerbaidžānu, Turkmenistānu, Kazahstānu), organizējot vairākas Starpvaldību komisiju un Apvienoto komiteju sēdes, kā arī EM augstāko amatpersonu un uzņēmēju ārvalstu vizītes, t.sk. uz AAE, Saūda Arābiju, Japānu, Franciju.

**Enerģētikas sektorā,** t.sk. atjaunojamo energoresursu plašākai izmantošanai, 2022. gadā plānots sagatavot un iesniegt izskatīšanai valdībā Informatīvo ziņojumu par Latvijas – Igaunijas atkrastes vēja parka attīstību, kā arī Konceptuālo ziņojumu par priekšlikumiem elektroenerģijas OIK samazināšanai, savukārt Saeimā plānots izskatīt Transporta enerģijas likumprojektu. Tāpat plānots pilnveidot regulējumu attiecībā uz vēja parku jūrā būvniecību, kā arī sagatavot grozījumus Enerģētikas likumā un Elektroenerģijas tirgus likumā, kas paredzēs nozīmīgas izmaiņas dažādās enerģētikas jomās, kas galvenokārt tiks vērstas uz atjaunojamo energoresursu projektu attīstības veicināšanu, energoefektivitātes stimulēšanu un iedzīvotāju aktīvāku iesaisti enerģijas ražošanā.

**Mājokļu pieejamības** veicināšanai 2022. gadā plānots uzsākt īstenot jaunu atbalsta programmu pieejamu īres mājokļu būvniecībai 42,9 milj. EUR apmērā, kas paredzēs atbalstīt vismaz 700 izmaksu ziņā pieejamu īres mājokļu būvniecību reģionos, kas būs pieejami mājsaimniecībām, kas nevar atļauties kvalitatīvu mājokli uz tirgus nosacījumiem.

Savukārt ES fondu 2021.- 2027.gada plānošanas perioda ietvaros plānots izstrādāt un uzsākt īstenot atbalsta programmu sociālo un pašvaldības īres māju būvniecībai un atjaunošanai 60,9 milj. EUR apmērā, paredzot atjaunot vismaz 1200 mājokļus un no jauna izbūvēt vismaz 600 mājokļus, tādā veidā nodrošinot atbilstoša mājokļa pieejamību sociāli mazaizsargātām personām un samazinot rindas pašvaldībās šādu mājokļu izīrēšanai. Tāpat iecerēts izstrādāt un uzsākt īstenot atbalsta programmu vides pieejamības uzlabošanai daudzdzīvokļu ēkās, 21,7 milj. EUR apmērā, paredzot vismaz 85 ēkās uzlabot vides pieejamību, izbūvējot liftu, tādējādi nodrošinot daudzdzīvokļu ēku pieejamību personām ar kustību traucējumiem.

Savukārt ēku energoefektivitātes nozarē plānots organizēt iepirkumu atbalsta programmas izstrādei ēku energoefektivitātes aprēķinu veikšanai.

Savukārt **būvniecības nozares** izaugsmes sekmēšanai 2022. gadā iecerēts novērtēt Latvijas būvniecības nozares attīstības stratēģijas 2017.-2024. gadam izpildi, kā arī ietekmi uz būvniecības nozares attīstību. Tāpat tiks uzsākts darbs pie Būvniecības nozares attīstības stratēģijas nākamajam vidējā termiņa periodam.

Vienlaikus tiks turpināts pilnveidot Būvniecības likuma regulējumu, nostiprinot inženierkonsultanta institūtu, tā lomu būvniecības procesā, tiesības, pienākumus, kā arī mijiedarbību ar pārējiem būvniecības procesa dalībniekiem. Tāpat turpināsies darbs pie būvniecības civiltiesiskās atbildības obligātās apdrošināšanas regulējuma izstrādes.

Plānots arī pārskatīt Ministru kabineta 2014. gada 19. augusta noteikumu Nr.500 “Vispārīgo būvnoteikumu” regulējumu attiecībā projektēšanas sagatavošanas un projektēšanas posmiem, kā arī uzlabot regulējumu būvekspertīzes procesam. Turpināsies arī darbs pie BIM ceļa kartes ieviešanas, kā arī uzsāksim pasākumu īstenošanu Sadarbības memoranda par koka izmantošanas būvniecība veicināšanu realizācijai.

Tāpat ieplānots veikt auditu deleģētā valsts pārvaldes uzdevuma būvspeciālistu sertificēšanas jomā efektivitātes novērtēšanai, kā arī uzsākt darbu pie regulējuma pilnveidošanas būvspeciālistu sertificēšanas procesa pilnveidošanai.